Joe Allen

Cyn bêl-droediwr o Gymru yw Joe Allen (ganwyd Joseph Michael Allen;14 Mawrth 1990). Bu'n chwarae i glwb Dinas Abertawe yn Uwchgynghrair Lloegr ac i dîm cenedlaethol Cymru.

Dechreuodd Allen ei yrfa broffesiynol gyda Abertawe ar ôl ymuno ag adran ieuenctid y clwb yn naw mlwydd oed. Llwyddodd i ennill dyrchafiad o'r Adran Gyntaf i Uwchgynghrair Lloegr gydag Abertawe cyn symud i Lerpwl yn 2012 am ffi o £15 miliwn.

Yng Ngorffennaf 2016 symudodd Allen i Stoke City am ffi o £13m. Dychwelodd i Abertawe yn 2022.

Roedd Allen yn aelod o garfan Cymru a gyrhaeddodd rownd gynderfynol Euro 2016 a cafodd ei enwi yn Nhim y Twrnament gan UEFA.

Cyhoeddoedd ei ymddeoliad fel pêl-droediwr ar ddechrau Mai 2025. Chwaraeodd ei gêm olaf i Abertawe ar 3 Mai 2025.

Gyrfa clwb
Dinas Abertawe
Roedd Allen yn aelod o adran ieuenctid Dinas Abertawe ers yn naw mlwydd oed a gwaneth ei ymddangosiad cyntaf i'r tîm cyntaf yn 16 mlwydd oed yn erbyn Port Talbot yn y Gwpan Genedlaethol. Gwnaeth Allen ei ymddangosiad cyntaf yn y Gynghrair fel eilydd yn erbyn Blackpool ar 5 Mai 2007.

Wedi i Abertawe sicrhau dyrchafiad i'r Bencampwriaeth yn 2008, methodd Allen a sicrhau ei le yn y tîm ac aeth ar fenthyg i Wrecsam lle sgoriodd yn ei ymddangosiad cyntaf cyn anafu ei ffêr yn ei ail gêm a gorfod dychwelyd i'r Swans.

Chwaraeodd ran allweddol yn ystod tymor 2010-11 welodd Abertawe yn sicrhau dyrchafiad i Uwch Gynghrair Lloegr gyda buddugoliaeth dros Reading yn rownd derfynol y gemau ail gyfle yn Wembley. Ar ddechrau tymor 2011-12, arwyddodd Allen gytundeb newydd gydag Abertawe a chwaraeodd 36 o 38 gêm y clwb yn yr Uwch Gynghrair.

Lerpwl
Ar 10 Awst 2012 ymunodd Allen â Lerpwl am £15m gan ddilyn y rheolwr, Brendan Rodgers o Abertawe i Anfield. Gwnaeth ei ymddangosiad cyntaf i'r Cochion ar 18 Awst 2012 a sgoriodd ei gôl gyntaf i'r clwb yn erbyn Oldham Athletic yng Nghwpan FA Lloegr.

Stoke City
Ar 25 Gorffennaf 2016, ymunodd Allen â Stoke City ar gytundeb pum mlynedd am ffi o £13m

Gyrfa ryngwladol
Enillodd Allen ei gap cyntaf dros Gymru wrth ddod i'r maes fel eilydd yn y fuddugoliaeth dros Estonia ym Mharc y Scarlets, Llanelli ym Mawrth 2009 ac arweiniodd ei wlad am y tro cyntaf yn y gêm gyfeillgar yn erbyn Yr Iseldiroedd ar 4 Mehefin, 2014. Roedd yn aelod o garfan Cymru lwyddodd i gyrraedd rownd gynderfynol Euro 2016 a cafodd ei enwi yn Nhîm y Twrnament gan UEFA.

Cafodd Allen wobr Chwaraewr y Flwyddyn gan Gymdeithas Bêl-droed Cymru yn 2012.

Bywyd personol
Mae Allen yn briod â Lacey ac mae ganddynt fab o'r enw Archie. Mae brawd Joe, Harry Allen, yn aelod o dîm pêl-droed byddar Cymru ac, o'r herwydd, mae Joe yn llysgennad i'r elusen, Action on Hearing Loss.

Cyfeiriadau

Categori:Genedigaethau 1990
Categori:Pêl-droedwyr o Gymru
Categori:Pobl o Gaerfyrddin
Categori:Pêl-droedwyr rhyngwladol Cymru
Categori:Pobl addysgwyd yn Ysgol y Preseli